《送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其四》
宋代·葛胜仲

寥寥里选空，龊龊士风丧。狂澜欲东之，汎滥不可障。

词场自衒鬻，相与计留放。夸毗徒一名，倾排至千状。

不知厉术业，徒欲挤辈行。黄生独往资，风义古人抗。

悠悠衰俗中，此士真可壮。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。